Адметнасцю касцюміраванага дэфіле жабінкаўцаў сталі вышэйназваныя сырнягі: былі прадстаўлены мужчынская і жаночая мадэлі гэтага зімовага адзення. На сцэне камплекты прадэманстравалі работнікі культуры нашага раёна Антон Аксаментаў і Людміла Іванюк. Паўсядзённы, жніўны, вадохрышчанскі і троіцкі касцюмы на паказе прымяралі Аксана Капчук, Ганна Макавецкая і Аліна Ляўчук. Усе прывезеныя з Жабінкаўшчыны строі былі аўтэнтычнымі! У музей Залуззеўскага сельскага Дома народнай творчасці іх некалі перадала мясцовая жыхарка Кацярына Кірылаўна Валасюк, якой ужо споўнілася 85 гадоў. Акрамя гэтага, выступленне землякоў дапоўніла “смачная разынка”, якая дапамагла ім першым акунуцца ў шчырае “брава” гледачоў.